Diari Oficial de la Generalitat Valenciana


Sumari del DOGV 5812, del 23-07-2008 (2008/9163)

ORDE de 21 de juliol de 2008, de la Conselleria d'Agricultura, Pesca i Alimentació, sobre el control del potencial de producció vitícola i, en especial, sobre el règim d'ajudes per a l'abandó de vinya a la Comunitat Valenciana
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5812

Data del DOGV
:   23-07-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/9163


Data del document
:   21-07-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda pública
    * viticultura
    * prima per erradicació
    * ajuda a l'agricultura

ORDE de 21 de juliol de 2008, de la Conselleria d'Agricultura, Pesca i Alimentació, sobre el control del potencial de producció vitícola i, en especial, sobre el règim d'ajudes per a l'abandó de vinya a la Comunitat Valenciana [2008/9163]  
En el Reglament (CE) núm. 479/2008, del Consell, de 29 d'abril de 2008, pel qual s'establix l'organització comuna del mercat vitivinícola, es modifiquen els reglaments (CE) núm. 1493/1999, (CE) núm. 1782/2003, (CE) núm. 1290/2005 i (CE) núm. 3/2008, i es deroguen els reglaments (CEE) núm. 2392/86 i (CE) núm. 1493/1999.  
Així mateix, en el Reglament (CE) núm. 555/2008, de la Comissió, de 27 de juny de 2008, s'establixen normes de desplegament del Reglament (CE) 479/2008, del Consell, pel qual s'establix l'organització comuna del mercat vitivinícola, quant als programes de suport, el comerç amb països tercers, el potencial productiu i els controls en el sector vitivinícola.  
En la Llei 24/2003, de 10 de juliol, de la Vinya i del Vi, en l'àmbit estatal, i en la Llei 2/2005, de 27 de maig, de la Generalitat, d'Ordenació del Sector Vitivinícola de la Comunitat Valenciana, s'establixen les definicions i regulacions sobre plantacions i drets de replantació, autoritzacions, transferències de drets, varietats, arrancades i reg de la vinya, règim d'infraccions i sancions i altres mesures complementàries que han d'aplicar-se, sense perjudici del que s'establisca en la normativa comunitària.   
En el Reial Decret 1244/2008, de 18 de juliol, pel qual es regula el potencial de producció vitícola a fi de contribuir a l'ordenació de la vinya espanyola i la millora de la competitivitat dels vins espanyols.  
En la present orde es disposa l'aplicació a la Comunitat Valenciana del Reial Decret esmentat i se'n despleguen determinats aspectes per a adaptar-los a les característiques de la vinya d'esta comunitat autònoma; no cal la notificació a la Comissió Europea per no comptar amb tots els requisits de l'apartat 1 de l'article 87 del Tractat de la Comunitat Europea, atés que es financen pels fons europeus FEAGA.  
Consultades les entitats més representatives del sector, a proposta de la Direcció General de Producció Agrària i en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 47.3 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat,  
ORDENE  
Article 1. Objecte  
1. L'objecte d'esta orde és la regulació a la Comunitat Valenciana del potencial de producció vitícola, en particular el règim d'ajudes d'abandó de vinya, en aplicació, Reial Decret 1244/2008, de 18 de juliol, pel qual es regula el potencial de producció vitícola, pel qual s'establix la normativa bàsica per al desplegament en l'àmbit nacional del Reglament (CE) núm. 479/2008, del Consell, d'abril de 2008, pel qual s'establix l'organització comuna del mercat vitivinícola.  
2. El règim d'abandó de vinya s'aplicarà des de la campanya vitivinícola 2008-2009 a la 2010-2011, les dos incloses.  
Article 2. Presentació de sol·licituds  
1. Els titulars de vinya que desitgen acollir-se al règim d'abandó de la vinya per a les superfícies de la seua explotació ubicades a la Comunitat Valenciana presentaran la sol·licitud d'ajuda a les oficines comarcals, oficines PROP o direccions territorials de la Conselleria d'Agricultura, Pesca i Alimentació. També podran presentar-se als llocs i de les formes previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds d'abandó de la vinya es presentaran entre l'1 i el 31 de juliol de cada any d'aplicació de la mesura.  
3. Les sol·licituds es presentaran en dos exemplars, segons el model degudament emplenat. La Conselleria d'Agricultura, Pesca i Alimentació facilitarà este model a les seues oficines comarcals, a les seues direccions territorials i en el web .  
Amb la sol·licitud caldrà aportar la documentació següent:  
- Fotocòpia del DNI/CIF del sol·licitant.  
- Fotocòpia del DNI del representant i poder de representació (si procedix).  
- Acreditació de propietat de les parcel·les per mitjà de cèdula cadastral actualitzada.   
- En els casos en què el titular de la vinya no siga el propietari de les superfícies que es volen arrancar, caldrà una autorització del propietari i fotocòpia del DNI perquè el titular de la vinya es puga acollir al règim d'abandó de la vinya. Quan el propietari siga una persona jurídica, s'haurà d'adjuntar fotocòpia del CIF, dels estatuts de l'entitat i de l'apoderament suficient del firmant per a representar-la, com també el DNI de la persona firmant.   
Si el propietari actual de la superfície a arrancar no coincidix amb el que figura en el Registre Vitícola, el sol·licitant haurà de presentar documentació que acredite esta circumstància.  
- Fotocòpia de les declaracions de collita de les campanyes 2006-2007 i 2007-2008, així com les tres declaracions anteriors a l'any en què es realitze l'arrancada, en els casos que no estiguen disponibles les dades en la Conselleria d'Agricultura, Pesca i Alimentació.  
- Plànol-croquis de les parcel·les a arrancar quan l'arrancada siga parcial.  
- Document que acredite les causes de força major o circumstàncies excepcionals a què es referix l'apartat 3 de l'article 4 d'esta orde.  
- En la sol·licitud es faran constar els compromisos següents:  
- Declaració responsable de no trobar-se sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.  
- Declaració responsable que les parcel·les no han sigut auxiliades per a esta actuació a través d'altres línies d'ajudes públiques.  
- Declaració responsable que coneix i es compromet a complir els requisits legals i de gestió i les bones condicions agràries i mediambientals regulades en els articles 3 a 7 del Reglament (CE) núm. 1782/2003 durant els tres anys següents al pagament de la prima.  
- La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals (Agència Tributària i Generalitat Valenciana) i davant de la Seguretat Social.  
4. Si després de la verificació de les dades que conté una sol·licitud d'arrancada es comprova l'existència de dades falses, que en cap cas puguen considerar-se errors o defectes esmenables, la sol·licitud no es considerarà admissible per a rebre cap ajuda del règim d'abandó de vinya, i el fet es considerarà una infracció greu segons el que es preveu en l'article 39.1d de la Llei 24/2003, de 10 de juliol, de la Vinya i el Vi, i se sancionarà amb una multa de conformitat amb el que s'establix en el primer paràgraf de l'article 42.2 de la llei esmentada.  
Article 3. Requisits de la superfície a arrancar  
Les superfícies que es vulguen acollir al règim d'abandó de la vinya hauran de complir els requisits següents:  
- No haver rebut ajudes comunitàries ni nacionals per a mesures de reestructuració i reconversió en les deu campanyes vitícoles anteriors a la sol·licitud d'arrancada.  
- No haver rebut ajudes comunitàries en virtut de qualsevol organització comuna del mercat, ni cap pagament directe en virtut del Reglament (CE) núm. 1782/2003, del Consell, de 29 de setembre de 2003, pel qual s'establixen disposicions comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors i pel qual es modifiquen diversos reglaments, en les últimes cinc campanyes vitícoles anteriors a la sol·licitud d'arrancada.  
- Estar ateses. Este requisit es podrà comprovar administrativament per mitjà de la fotointerpretació en SIGPAC, si bé es controlarà sobre el terreny en el 5% de les sol·licituds que es vulguen acollir al règim. Si després del control sobre el terreny es revelen discrepàncies significatives, s'incrementaran estos controls. El titular haurà d'haver presentat la declaració de collita d'acord amb el Reglament (CE) núm. 1282/2001, de la Comissió, de 28 de juny de 2001, pel qual s'establixen disposicions d'aplicació del Reglament (CE) núm. 1493/1999, del Consell, pel que fa a la recopilació d'informació per al coneixement dels productes i el seguiment del mercat en el sector vitivinícola, i que modifica el Reglament (CE) núm. 1623/2000 per a les campanyes 2006-2007 i 2007-2008, així com les tres declaracions de collita anteriors a la campanya en què es realitze l'arrancada.   
No obstant les disposicions del paràgraf anterior, quan el titular de les superfícies no haja realitzat la declaració de collita per no estar obligat a això en virtut de la legislació vigent, es tindrà en compte per a cada explotació i per al mateix període a què es referix el paràgraf anterior la declaració de producció del celler o la cooperativa a què hagen entregat la seua producció d'acord amb l'apartat 3 de l'article 1 del Reial Decret 1227/2001, de 8 de novembre, sobre declaracions d'existències, collita de raïm i producció del sector vitivinícola.  
En els casos en què, per motius plenament justificats, no hi haja ni declaracions de collita ni de producció, la Comunitat Valenciana podrà admetre altres mitjans que justifiquen que la vinya estava cultivada.  
- Tindre una grandària mínima, mesurada en superfície contínua, almenys de 0,1 hectàrees.   
- No haver sigut plantada amb un dret de nova creació concedit en virtut de l'article 3 del Reglament (CE) núm. 1493/1999, del Consell, de 17 de maig de 1999, pel qual s'establix l'organització comuna del mercat vitivinícola.  
- Han d'estar inscrites en el Registre Vitícola a nom del titular un temps mínim d'un any abans de l'1 d'agost de l'any anterior del que es presente la sol·licitud d'arrancada de la vinya.  
- La Conselleria d'Agricultura, Pesca i Alimentació podrà no acceptar noves sol·licituds d'arrancada quan la superfície ja arrancada supere el 10% de la superfície de vinya per a vinificació de la Comunitat Valenciana, d'acord amb la superfície indicada en l'annex XI del Reial Decret 1244/2008.  
- Complir la resta de requisits exigits en l'article 100 del Reglament (CE) núm. 479/2008.  
Article 4. Primes  
1. Les primes que cal pagar per la superfície arrancada seran les previstes en l'annex X del Reial Decret 1244/2008i que resultaran de la que es concrete en funció del rendiment històric de l'explotació.  
2. Per al càlcul del rendiment històric a què es fa referència en l'apartat anterior, es tindrà en compte el rendiment mitjà de les declaracions de collita de les campanyes 2003-2004 al 2007-2008 de l'explotació en què es troba la superfície a arrancar, eliminant les campanyes de més i de menys producció.   
3. En els casos en què, per causes de força major o circumstàncies excepcionals, la producció de l'explotació s'haja vist afectada en més d'un any durant el període de referència, únicament es tindrà en compte per al càlcul del rendiment de l'explotació, previst en l'apartat 2 del Reial Decret 1244/2008, els anys en què la collita no es va veure afectada per causes de força major o circumstàncies excepcionals, circumstàncies que hauran de ser acreditades.  
S'entendrà per causa de força major allò que es disposa en l'apartat 4 de l'article 40 del Reglament (CE) núm. 1782/2003, pel qual s'establixen disposicions comunes aplicables als règims d'ajuda directa en el marc de la política agrícola comuna i s'instauren determinats règims d'ajuda als agricultors i pel qual es modifiquen diversos reglaments. Es podrà admetre que l'explotació s'ha vist afectada per circumstàncies excepcionals de la producció en els casos en què el titular haja sigut beneficiari d'algun tipus d'ajuda de l'administració per danys deguts a fenòmens climàtics adversos reconeguts per mitjà d'orde o decret, o que el sistema d'assegurances agràries haja certificat unes pèrdues ocasionades per circumstàncies excepcionals superiors al 30% en la seua explotació.  
4. El càlcul de la prima es regirà per les disposicions de l'apartat 4 de l'article 19 del Reial Decret 1244/2008.  
Article 5. Criteris de prioritat  
En el cas que el percentatge d'acceptació de sol·licituds que aplique la Comissió Europea siga inferior al 100 per cent, s'aplicaran els criteris de prioritat establits en l'article 22 del Reial Decret 1244/2008.   
A l'efecte d'aplicar els criteris de prioritat mencionats en este article, es considerarà explotació vitícola tota la superfície plantada de vinya dins del territori espanyol.  
Article 6. Acceptació de sol·licituds d'arrancada de vinya  
1. Una vegada conegut el percentatge d'acceptació de sol·licituds establit per la Comissió Europea, en virtut de l'article 102.4 del Reglament (CE) núm. 479/2008, el Ministeri de Medi Ambient i Medi Rural i Marí, tenint en compte el compliment de les prioritats establides en l'article 22 del Reial Decret 1244/2008, comunicarà a la Comunitat Valenciana les sol·licituds per a les quals hi ha disponibilitat pressupostària.  
2. Es delega en el titular de la direcció general amb competència en matèria de producció agrària de la Conselleria d'Agricultura, Pesca i Alimentació la competència per a comunicar als titulars de les superfícies l'acceptació de la sol·licitud d'arrancada, una vegada comprovades les condicions d'elegibilitat previstes en l'apartat c de l'article 18 del Reial Decret 1244/2008, així com la prima que se'ls concedirà i la data límit fins a la qual es podrà realitzar l'arrancada i que, en tot cas, haurà de ser anterior a l'1 d'abril de l'any següent del que es va presentar la sol·licitud d'arrancada.  
3. Es delega en el titular de la direcció general amb competència en matèria de producció agrària de la Conselleria d'Agricultura, Pesca i Alimentació la remissió al Ministeri de Medi Ambient i Medi Rural i Marí, abans del 20 de febrer de cada any, de la informació actualitzada a què es fa referència en l'article 21.3 del Reial Decret 1244/2008.  
4. Així com un quadre resum de les sol·licituds acceptades d'acord amb el model previst en l'annex XV del Reial Decret 1244/2008.  
Article 8. Arrancada de la vinya  
L'arrancada de les vinyes es regirà per les disposicions de l'article 24 del Reial Decret 1244/2008.  
Article 9. Controls  
La Conselleria d'Agricultura, Pesca i Alimentació establirà un pla de controls sobre el terreny que garantisca les condicions previstes en el Reial Decret 1244/2008 i en la present orde, que donen origen al dret a la percepció del pagament de la prima.  
Article 10. Pagament de la prima  
1. El titular de la Direcció Territorial de la Conselleria d'Agricultura, Pesca i Alimentació emetrà un certificat que indicarà que s'ha dut a terme l'arrancada de les vinyes en els terminis i condicions que establisca el Reial Decret 1244/2008 i, si és el cas, altres condicions que seran comunicades a l'interessat en el moment de la notificació de la resolució d'autorització.  
2. La prima prevista en l'article 19 del Reial Decret 1244/2008 es pagarà íntegrament al titular per les superfícies arrancades abans del 15 d'octubre de l'any en què es va realitzar l'arrancada i una vegada que es comprove que l'arrancada s'haja efectuat.  
3. El pagament de les primes d'abandó concedides segons les disposicions dels articles 21 i 26 del Reial Decret 1244/2008, l'efectuarà el titular de la direcció general amb competència en matèria de producció agrària de la Conselleria d'Agricultura, Pesca i Alimentació en virtut de l'Acord de 31 de juliol de 2007, pel qual es deleguen les funcions d'autorització del pagament de fons FEAGA entre l'organisme pagador i els diferents òrgans administratius de la Conselleria d'Agricultura, Pesca i Alimentació (DOCV núm. 5588, de 30.08.2008).   
4. L'import de les primes a abonar s'establirà en el seu moment pel Ministeri de Medi Ambient, Medi Rural i Marí, i s'efectuarà a càrrec de la corresponent línia pressupostària del FEAGA a través de l'Agència Valenciana de Foment i Garantia Agrària.  
Article 11. Condicionalitat i pagament únic  
La condicionalitat i el pagament únic es regiran per les disposicions de l'article 27 del Reial Decret 1244/2008.  
Article 12. Normativa bàsica  
En tot allò no previst en la present orde s'aplicarà el Reglament (CE) núm. 479/2008, del Consell, de 29 d'abril de 2008, que establix l'organització comuna del mercat vitivinícola; el Reglament (CE) núm. 555/08, de la Comissió, de 27 de juny de 2008, que establix les normes d'aplicació del Reglament del Consell núm. 479/2008 pel que fa a programes de suport, comerç amb països tercers, potencial de producció i controls en el sector del vi, i la normativa nacional que s'aplique en la matèria i el Reial Decret 1244/2008, de 18 de juliol, pel qual es regula el potencial de producció vitícola.  
Article 13. Revisió   
Tota alteració de les condicions tingudes en compte per a la concessió de la subvenció podrà donar lloc a la modificació de la resolució de concessió.  
Disposició addicional  
Es faculta el titular de la direcció general amb competència en matèria de producció agrària per a emetre actes, resolucions i instruccions que siguen necessaris per a l'aplicació de la present orde.  
Disposicions transitòries  
Primera  
El termini per a presentar sol·licituds d'arrancada definitiva en la present campanya de 2008 s'iniciarà el mateix dia de la publicació d'esta orde en el Diari Oficial de la Comunitat Valenciana (DOCV) i finalitzarà el 5 de setembre de 2008.   
Segona  
Es deleguen en el titular de la direcció general amb competència en matèria de producció agrària de la Conselleria d'Agricultura, Pesca i Alimentació les resolucions de concessió, anul·lació, pagament i reintegrament de les ajudes regulades en esta orde.  
Disposició final  
Esta orde entrarà en vigor el mateix dia que es publique en el Diari Oficial de la Comunitat Valenciana.  
València, 21 de juliol de 2008  
La consellera d'Agricultura, Pesca i Alimentació  
Maritina Hernández Miñana